讀韓文詩
作者：釋智圓
朝代：宋

paragraphs: 女媧鍊五石，能補青天缺。
共工觸不周，能令地維絕。
楊孟既云沒，儒風幾殘滅。
妖辭惑常聽，淫文蠹正說。
南朝尚徐庾，唐興重盧駱。
雕篆鬬呈巧，仁義咸遺落。
王霸道不明，煙花心所託。
文不可終否，天生韓吏部。
叱僞俾歸真，鞭今使復古。
異端維既絕，儒宗缺皆補。
高文七百篇，炳若日月懸。
力扶姬孔道，手持文章權。
來者知尊儒，孰不由茲焉。
我生好古風，服讀長灑蒙。
何必唐一經，文道方可崇。